EUROPA-KOMMISSIONEN Bruxelles, den 22.6.2021 COM(2021) 341 final 2021/0167(NLE) Forslag til RÅDETS GENNEMFØRELSESAFGØRELSE om godkendelse af vurderingen af Tysklands genopretnings- og resiliensplan {SWD(2021) 163 final}



2021/0167 (NLE) Forslag til RÅDETS GENNEMFØRELSESAFGØRELSE om godkendelse af vurderingen af Tysklands genopretnings- og resiliensplan RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, under henvisning til Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten, særlig artikel 20, under henvisning til forslag fra Europa-Kommissionen, og ud fra følgende betragtninger: (1)Udbruddet af covid-19 har haft en forstyrrende indvirkning på Tysklands økonomi og øget de udfordringer, der fandtes inden pandemien I 2019 udgjorde Tysklands bruttonationalprodukt pr. indbygger (BNP pr. indbygger) 133 % af gennemsnittet for EU. Ifølge Kommissionens forårsprognose 2021 faldt Tysklands reale BNP med 4,9 % i 2020, mens det ventes at falde med 1,7 % i 2020 og 2021 samlet set. Selv om økonomien kommer sig relativt hurtigt, omfatter forhold af mere varig karakter, som påvirker de økonomiske resultater på mellemlang sigt, navnlig en ubalance mellem opsparing og investering, hvor både private og offentlige investeringer ligger under investeringsbehovet, samt en suboptimal udnyttelse af arbejdsmarkedspotentialet for inaktive eller underrepræsenterede grupper. (2)Den 9. juli 2019 og den 20. juli 2020 rettede Rådet henstillinger til Tyskland som led i det europæiske semester. Navnlig henstillede Rådet i 2020, at Tyskland afhjælper de umiddelbare konsekvenser af covid-19, adresserer pandemien effektivt og mobiliserer tilstrækkelige ressourcer til sundhedspleje. Mere generelt blev Tyskland opfordret til at øge de offentlige og private investeringer, fokusere på investering i den grønne og den digitale omstilling og samtidig være særligt opmærksom på områder såsom transport, et rent, effektivt og integreret energisystem, digitalisering, uddannelse, boliger og forskning og udvikling. Rådet henstillede også, at Tyskland forbedrer digitaliseringen af offentlige tjenester og SMV'er, mindsker den reguleringsmæssige og administrative byrde og styrker konkurrencen inden for erhvervstjenester og lovregulerede erhverv. Desuden opfordrede Rådet Tyskland til at flytte beskatningen væk fra arbejde, mindske de negative incitamenter til at arbejde flere timer, herunder den høje beskatning af arbejdsindkomster, navnlig for lavtlønnede og sekundære forsørgere, sikre pensionssystemets holdbarhed på lang sigt, støtte en højere lønvækst og forbedre de dårligt stillede gruppers uddannelsesmæssige resultater og færdighedsniveauer. Efter at have vurderet fremskridtene med gennemførelsen af disse landespecifikke henstillinger på tidspunktet for forelæggelsen af genopretnings- og resiliensplanen finder Kommissionen, at henstillingen om at træffe alle nødvendige foranstaltninger til effektivt at imødegå pandemien, understøtte økonomien og støtte den efterfølgende genopretning er blevet gennemført fuldt ud. (3)Den 2. juni 2021 offentliggjorde Kommissionen en dybdegående undersøgelse i henhold til artikel 5 i Europa-Parlamentets og Rådets forordning (EU) nr. 1176/2011 for Tyskland. Kommissionens konkluderede på baggrund af sin analyse, at Tyskland har makroøkonomiske ubalancer af grænseoverskridende relevans, navnlig at overskuddet på betalingsbalancens løbende poster fortsat er højt, hvilket afspejler et afdæmpet investeringsniveau i forhold til opsparingen. (4)[I Rådets henstilling om den økonomiske politik i euroområdet henstillede Rådet til medlemsstaterne i euroområdet at træffe foranstaltninger, herunder gennem deres genopretnings- og resiliensplaner, til bl.a. at sikre en politisk kurs, der støtter genopretningen, samt til at forbedre konvergensen, modstandsdygtigheden og den bæredygtige og inklusive vækst yderligere. I Rådets henstilling henstillede Rådet også til at styrke de nationale institutionelle rammer, sikre makrofinansiel stabilitet samt at fuldføre ØMU'en og styrke euroens internationale rolle.] [Hvis Rådets henstilling ikke er vedtaget på tidspunktet for vedtagelsen af Rådets gennemførelsesafgørelse, skal betragtningen fjernes]. (5)Den 28. april 2021 indgav Tyskland sin nationale genopretnings- og resiliensplan til Kommissionen i overensstemmelse med artikel 18, stk. 1, i forordning (EU) 2021/241. Denne indgivelse sker efter en høringsproces, der er gennemført i overensstemmelse med de nationale retlige rammer, med lokale og regionale myndigheder, arbejdsmarkedets parter, civilsamfundsorganisationer, ungdomsorganisationer og andre relevante interessenter. Det nationale ejerskab til genopretnings- og resiliensplanerne understøtter deres vellykkede gennemførelse og varige indvirkning på nationalt plan og troværdigheden på europæisk plan. Kommissionen har i medfør af nævnte forordnings artikel 19 vurderet genopretnings- og resiliensplanens relevans, effektivitet, virkningsfuldhed og sammenhæng i overensstemmelse med vurderingskriterierne fremsat i bilag V til forordningen. (6)Genopretnings- og resiliensplanerne bør forfølge de overordnede mål for genopretnings- og resiliensfaciliteten, som er oprettet i henhold til forordning (EU) 2021/241, og for EU-genopretningsinstrumentet, som er oprettet i henhold til Rådets forordning (EU) 2020/2094, til støtte for genopretningen efter covid-19-krisen. De bør fremme Unionens økonomiske, sociale og territoriale samhørighed ved at bidrage til de seks søjler, der er nævnt i artikel 3 i forordning (EU) 2021/241. (7)Gennemførelsen af medlemsstaternes genopretnings- og resiliensplaner vil udgøre en koordineret investerings- og reformindsats i hele Unionen. Gennem en koordineret og samtidig gennemførelse af disse reformer og investeringer og gennemførelsen af grænseoverskridende projekter vil disse reformer og investeringer gensidigt styrke hinanden og skabe positive afsmittende virkninger i hele Unionen. Derfor vil ca. en tredjedel af facilitetens indvirkning på medlemsstaternes vækst og jobskabelse stamme fra afsmittende virkninger fra andre medlemsstater. Afbalanceret reaktion, som bidrager til de seks søjler

(8)I overensstemmelse med artikel 19, stk. 3, litra a), og afsnit 2.1 i bilag V til forordning (EU) 2021/241 udgør genopretnings- og resiliensplanen i høj grad (A-rating) en omfattende og tilstrækkelig afbalanceret reaktion på den økonomiske og sociale situation og bidrager derved hensigtsmæssigt til alle seks søjler omhandlet i artikel 3 i forordning (EU) 2021/241 under hensyntagen til den pågældende medlemsstats specifikke udfordringer og finansielle tildeling. (9)Genopretnings- og resiliensplanen giver et samlet svar på den økonomiske og sociale situation ved at følge en holistisk tilgang med henblik på at opnå genopretning og samtidig øge den socioøkonomiske modstandsdygtighed. De 40 foranstaltninger, der indgår i planen, udgør en afbalanceret blanding af reformer og investeringer, der dækker økonomiske, industrielle, digitale, miljømæssige, sociale og sundhedsmæssige politikker. (10)Genopretnings- og resiliensplanen adresserer på en velafbalanceret måde alle de seks søjler, der er omhandlet i artikel 3 i forordning (EU) 2021/241. Der er et stærkt fokus på den grønne omstilling, og foranstaltningerne vedrørende klimabeskyttelse udgør mindst 42 % af tildelingen, herunder centrale foranstaltninger vedrørende mobilitet og boliger. Planen viser et endnu højere ambitionsniveau på det digitale område, der tegner sig for mindst 52 % af tildelingen, og som strækker sig over industri, uddannelse, socialpolitik, sundhedspleje og offentlig forvaltning. Investeringer og reformer adresserer administrative flaskehalse for at fremme investeringer og skabe intelligent, bæredygtig og inklusiv vækst, samtidig med at SMV'er også drager fordel heraf. Den sociale samhørighed fremmes gennem forskellige foranstaltninger til modernisering af den offentlige forvaltning og støtte til dårligt stillede grupper, loft over socialsikringsbidrag og styrkelse af uddannelse og færdigheder, navnlig gennem støtte til digitaliseringen på uddannelsesområdet. Planen har et stærkt fokus på at fremme investeringer og tackle investeringsflaskehalse, hvilket forventes at hjælpe de lokale myndigheder med at håndtere infrastrukturudfordringerne og dermed bidrage til territorial samhørighed. Reformer af den offentlige forvaltning og investeringer med henblik på at styrke sundhedssystemet bidrager til øget modstandsdygtighed, og det samme gælder foranstaltninger til digitalisering og modernisering af de offentlige tjenester og til mindskelse af investeringsbarrierer. En række færdighedsrelaterede foranstaltninger er til gavn for den kommende generation. Håndtering af alle eller en betydelig del af de udfordringer, der er identificeret i de landespecifikke henstillinger (11)I overensstemmelse med artikel 19, stk. 3, litra b), og afsnit 2.2 i bilag V til forordning (EU) 2021/241 forventes genopretnings- og resiliensplanen effektivt at bidrage til at håndtere alle eller en betydelig del af de udfordringer (A-rating), der er kortlagt i de relevante landespecifikke henstillinger, herunder de finansielle aspekter heraf, og henstillinger på grundlag af artikel 6 i forordning (EU) nr. 1176/2011, som er rettet til Tyskland, eller udfordringer, der er konstateret i andre relevante dokumenter, som Kommissionen vedtager officielt inden for rammerne af det europæiske semester. (12)Planen omfatter en bred vifte af gensidigt forstærkende reformer og investeringer, der bidrager til at håndtere alle eller en vigtig del af de økonomiske og sociale udfordringer, der er skitseret i de landespecifikke henstillinger, Rådet rettede til Tyskland som led i det europæiske semester 2019 og 2020. (13)Henstillingerne vedrørende den umiddelbare finanspolitiske reaktion på pandemien kan anses for at falde uden for anvendelsesområdet for Tysklands genopretnings- og resiliensplan, selv om Tyskland generelt har reageret hensigtsmæssigt og tilstrækkeligt på det umiddelbare behov for at understøtte økonomien ved hjælp af finanspolitiske foranstaltninger i 2020 og 2021 i overensstemmelse med bestemmelserne i den generelle undtagelsesklausul. (14)Gennemførelsen af planen forventes at adressere forskellige landespecifikke henstillinger om at øge investeringerne og mindske den administrative byrde, da planen sigter mod at mindske investeringsflaskehalse betydeligt og øge investeringerne. Navnlig forventes oprettelsen af en fælles arbejdsgruppe på forbunds- og delstatsplan med henblik på en effektiv og borger- og erhvervsvenlig forvaltning, støtten til de lokale myndigheder gennem PD — Berater der öffentlichen Hand GmbH (herefter "Partnerschaft Deutschland") med henblik på en effektiv gennemførelse af investeringsfinansiering og de retlige foranstaltninger til fremskyndelse af planlægnings- og godkendelsesprocedurerne at øge de offentlige investeringer og fremme private investeringer. Desuden forventes investeringerne at stige, hvilket afspejler planens tilsagn om at støtte dekarbonisering og brintbaserede løsninger med fokus på grøn brint samt gennem foranstaltninger vedrørende bæredygtig mobilitet, herunder nulemissionskøretøjer og ladestationer, forskning og udvikling samt digitalisering af økonomien, herunder SMV'er, såvel som af uddannelserne, sundhedsplejen og den offentlige forvaltning. (15)Gennemførelsen af planen forventes også at bidrage til at adressere de landespecifikke henstillinger, der vedrører uddannelse, arbejdsmarkedsdeltagelse, skat på arbejde og socialpolitik, ved at fremme digitaliseringen af uddannelsesområdet, støtte dårligt stillede studerende, forbedre udbuddet af børnepasning, forbedre gennemsigtigheden af pensioner og begrænse stigningerne i skattekilen. (16)Ved at håndtere ovennævnte udfordringer forventes genopretnings- og resiliensplanen også at bidrage til at korrigere de ubalancer, som Tyskland er berørt af, navnlig med hensyn til landets overskud på betalingsbalancens løbende poster, som fortsat er højt, hvilket afspejler et lavt investeringsniveau i forhold til opsparingen og har grænseoverskridende relevans. (17)Planen udgør et solidt grundlag for yderligere reform- og investeringsbestræbelser i de kommende år med henblik på at adressere yderligere strukturelle udfordringer. Bidrag til vækstpotentiale, jobskabelse og økonomisk, social og institutionel resiliens (18)I overensstemmelse med artikel 19, stk. 3, litra c), og afsnit 2.3 i bilag V til forordning (EU) 2021/241 forventes genopretnings- og resiliensplanen at have stor indvirkning (A-rating) med hensyn til at styrke Tysklands vækstpotentiale, jobskabelse og økonomiske, sociale og institutionelle resiliens, bidrage til gennemførelsen af den europæiske søjle for sociale rettigheder, herunder gennem fremme af politikker for børn og unge, og afbøde covid-19-krisens økonomiske og sociale indvirkning, hvorved den økonomiske, sociale og territoriale samhørighed og konvergens i Unionen styrkes. (19)Simuleringer foretaget af Kommissionens tjenestegrene viser, at planen potentielt kan øge Tysklands BNP med mellem 0,4 og 0,7 % frem mod 2026. Planen forventes at fremme intelligent, bæredygtig og inklusiv vækst, og et stort bidrag skal komme fra investeringer, der understøtter en vellykket grøn og digital omstilling, fremmer innovation, dekarboniserer økonomien, herunder transport og industri, og digitaliserer virksomheder, den offentlige forvaltning og offentlige tjenester. Foranstaltningerne forventes at føre til en mere udbredt anvendelse af nulemissionskøretøjer, bedre adgang til hydrogenbaserede teknologier og en mere klimavenlig og energieffektiv boligmasse. De forventes også at gøre det lettere for virksomheder, herunder SMV'er, at investere. I takt med at uddannelse og færdigheder forbedres gennem foranstaltninger til forbedring af undervisningsmetoderne og undervisningsmaterialet og ydelse af specifik støtte, forventes såvel produktivitet og resiliens som inklusion at drage fordel heraf. (20)Genopretnings- og resiliensplanen adresserer sociale sårbarheder og fremmer social samhørighed gennem en række foranstaltninger, der også bidrager til at gennemføre principperne i den europæiske søjle for sociale rettigheder. Familier med børn forventes at drage fordel af foranstaltninger i planen, såsom en styrkelse af børnepasningen med yderligere 90 000 pladser, hvilket er på tide i betragtning af manglen på tilgængelige pladser. Der skal i henhold til planen leveres supplerende undervisningsstøtte til elever, der er sakket agterud på grund af pandemien, og det er hensigten at nå ud til en fjerdedel af alle elever. For at støtte lærlingeuddannelsessystemet, som blev negativt påvirket af pandemien, omfatter planen finansielle incitamenter for virksomheder til at fastholde og ansætte lærlinge og dermed bidrage til at opfylde ungdomsgarantien. Med "Social Guarantee 2021"-foranstaltningen bidrager planen gennem en begrænsning af socialsikringsbidragene til 40 % til at forhindre en stigning i de indirekte lønomkostninger, som ligger på et højt niveau i Tyskland. Planen indeholder også tilsagn om at udvikle en digital pensionsportal, som bør støtte borgerne i deres pensionsplanlægning ved at give et overblik over deres individuelle underhold. Planen omfatter også foranstaltninger til at forbedre den måde, sundhedssystemet fungerer på, hvilket forventes at gavne hele samfundet. Princippet om ikke at gøre væsentlig skade (21)I overensstemmelse med artikel 19, stk. 3, litra d), og afsnit 2.4 i bilag V til forordning (EU) 2021/241 forventes genopretnings- og resiliensplanen at sikre, at ingen foranstaltning til gennemførelse af reformer og investeringsprojekter i genopretnings- og resiliensplanen gør væsentlig skade på miljømål (A-rating) som omhandlet i artikel 17 i Europa-Parlamentets og Rådets forordning (EU) 2020/852 (princippet om ikke at gøre væsentlig skade — DNSH-princippet). I Tysklands genopretnings- og resiliensplan vurderes overholdelsen af princippet om "ikke at gøre væsentlig skade". Vurderingen følger den metode, der er fastsat i Kommissionens tekniske vejledning om anvendelsen af DNSH-princippet i henhold til forordningen om genopretnings- og resiliensfaciliteten (2021/C 58/01). Den omfatter de seks miljømål, jf. artikel 17 i forordning (EU) 2020/852, nemlig modvirkning af klimaændringer, tilpasning til klimaændringer, bæredygtig anvendelse og beskyttelse af vand- og havressourcer, cirkulær økonomi, forebyggelse og bekæmpelse af forurening samt beskyttelse og genopretning af biodiversitet og økosystemer. Miljøvirkningerne vurderes på foranstaltningsniveau, dvs. én individuel vurdering pr. reform eller investering. Bidrag til den grønne omstilling, herunder biodiversitet (22)I overensstemmelse med artikel 19, stk. 3, litra e), og afsnit 2.5 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den grønne omstilling, herunder biodiversitet, eller til håndtering af de dermed forbundne udfordringer. Foranstaltningerne til støtte for klimamålene omfatter et beløb, der svarer til 42 % af planens samlede tildeling, beregnet på grundlag af metoden i bilag VI til forordning (EU) 2021/241. I overensstemmelse med artikel 17 i forordning (EU) 2021/241 stemmer genopretnings- og resiliensplanen overens med oplysningerne i den nationale energi- og klimaplan 2030. (23)Planen har et stærkt fokus på søjlen for grøn omstilling. For at støtte klimamålene på områder som energiomstilling og tilpasning til klimaændringer indeholder planen en bred vifte af foranstaltninger, der kan inddeles i tre hovedindsatsområder. For det første er en række foranstaltninger i planen målrettet mod udvikling af en effektiv brintøkonomi i industrien og økonomien som helhed med fokus på grøn brint. For det andet gøres der en betydelig indsats for at fremskynde investeringerne i klimavenlig mobilitet for at imødegå Tysklands udfordringer i forbindelse med bæredygtig transport. Endelig indeholder planen en række foranstaltninger til fremme af klimavenligt byggeri og klimavenlig renovering med særligt fokus på energieffektiv renovering.

(24)Disse foranstaltninger bidrager direkte til den grønne omstilling, navnlig modvirkning af klimaændringerne. Desuden bidrager de indirekte til de andre mål for den grønne omstilling, navnlig ved at fremme cirkularitet og reducere luftforurenende emissioner, og de er i overensstemmelse med Tysklands nationale energi- og klimaplan for 2021-2030 og den tyske klimahandlingsplan for 2050. Planen indeholder ingen målrettede biodiversitetsforanstaltninger, men ved at bidrage til modvirkning af klimaændringer kan disse foranstaltninger også være til gavn for bevarelsen af biodiversiteten, idet klimaændringerne er en af de største trusler mod biodiversiteten. Tyskland har foretaget en systematisk vurdering på grundlag af princippet om ikke at gøre væsentlig skade, og denne vurdering viser, at ingen af de foreslåede foranstaltninger skader biodiversiteten. Bidrag til den digitale omstilling (25)I overensstemmelse med artikel 19, stk. 3, litra f), og afsnit 2.6 i bilag V til forordning (EU) 2021/241 indeholder genopretnings- og resiliensplanen foranstaltninger, der i høj grad (A-rating) bidrager til den digitale omstilling eller til håndtering af de dermed forbundne udfordringer. Foranstaltningerne til støtte for de digitale mål omfatter et beløb, der svarer til 52 % af planens samlede tildeling, beregnet på grundlag af metoden i bilag VII til forordning (EU) 2021/241. (26)Der lægges stor vægt på den digitale omstilling og de udfordringer, der følger heraf på tværs af alle sektorer, i Tysklands genopretnings- og resiliensplan, idet en betydelig andel af den samlede tildeling er afsat til digitale aspekter, og disse indtager en fremtrædende plads i de fleste komponenter. (27)Den digitale omstilling af offentlige tjenester, herunder sundhedstjenester, og virksomheder, som er et område, hvor Tyskland i øjeblikket klarer sig dårligere end EU-gennemsnittet, adresseres i planen. Planen omfatter en hel komponent vedrørende modernisering af den offentlige forvaltning gennem fremskyndet digitalisering og fremme af interoperabilitet. Desuden har to foranstaltninger inden for rammerne af en komponent, der er målrettet mod sundhed, til formål at fremskynde den digitale omstilling af henholdsvis offentlige sundhedstjenester og hospitaler. For så vidt angår virksomheder, er der planlagt investeringer til støtte for bilindustriens digitale og grønne omstilling. (28)Planen omfatter også vigtige foranstaltninger, der adresserer menneskelig kapital og investeringer i avancerede digitale teknologier, i form af en komponent vedrørende digitalisering af uddannelse og en anden, der omfatter bidrag til to storstilede europæiske initiativer vedrørende mikroelektronik og næste generation af cloud- og avancerede teknologier. Varig indvirkning (29)I overensstemmelse med artikel 19, stk. 3, litra g), og afsnit 2.7 i bilag V til forordning (EU) 2021/241 forventes genopretnings- og resiliensplanen i høj grad (A-rating) at få varig indvirkning på Tyskland. (30)Planen indeholder reformer af den offentlige forvaltning med henblik på at fremme digitaliseringen af statsstyringen, mindske den administrative byrde for borgere og virksomheder og yderligere fremskynde planlægningen og godkendelsen af offentlige investeringsprojekter. Disse foranstaltninger forventes at mindske det offentlige investeringsefterslæb og gøre erhvervsklimaet mere investeringsvenligt på lang sigt ved at sikre kvaliteten af den offentlige infrastruktur og effektive digitale forvaltningstjenester og muliggøre langsigtede produktivitetsfremmende virkninger. (31)Planen består af en række foranstaltninger, der adresserer udbredelsen af kulstoffri energi, med særligt fokus på grøn brint, lavemissionsmobilitet og boliger, digitalisering af statsstyringen, uddannelse, sundhedspleje og virksomheder samt fremme af bedre adgang til færdigheder for sårbare unge. Håndteringen af disse udfordringer bør muliggøre en bæredygtig og inklusiv vækst. Desuden forventes foranstaltningerne at have en varig gavnlig virkning på den menneskelige kapital og ressourceeffektiviteten. Planens varige indvirkning kan også øges gennem synergier mellem planen og andre programmer, herunder midler inden for rammerne af samhørighedspolitikken, navnlig hvis der tages grundigt fat om territoriale udfordringer, og det tilstræbes at fremme en afbalanceret udvikling. Overvågning og gennemførelse (32)I overensstemmelse med artikel 19, stk. 3, litra h), og afsnit 2.8 i bilag V til forordning (EU) 2021/241 er de ordninger, der er foreslået i genopretnings- og resiliensplanen, tilstrækkelige (A-rating) med hensyn til at sikre en effektiv overvågning og gennemførelse af genopretnings- og resiliensplanen, herunder den påtænkte tidsplan og de påtænkte milepæle og mål samt de dertil knyttede indikatorer. (33)Koordineringsorganet i forbundsfinansministeriet og ressortministerierne er ansvarlige for en effektiv gennemførelse af planen. De forskellige ordninger, der er indført for at tilrettelægge, forhandle og sikre en effektiv og forskriftsmæssig gennemførelse af planen, er troværdige med hensyn til det retlige mandat og den administrative kapacitet. Milepælene og målene i Tysklands plan udgør et passende system til at overvåge gennemførelsen af planen. Milepæle og mål er klare og realistiske, og indikatorerne for milepæle og mål er relevante, acceptable og robuste. Milepælene og målene er også relevante for foranstaltninger, der allerede er gennemført, og som er støtteberettigede i henhold til forordningens artikel 17, stk. 2. Det er nødvendigt med en tilfredsstillende opfyldelse af disse milepæle og mål over tid for at begrunde en betalingsanmodning. De verifikationsmekanismer samt den dataindsamling og den ansvarsfordeling, som de tyske myndigheder har beskrevet, synes at være tilstrækkeligt robuste til på passende vis at begrunde betalingsanmodningerne, når milepælene og målene er opfyldt. (34)Medlemsstaterne bør sikre, at finansiering fra faciliteten kommunikeres og anerkendes i overensstemmelse med artikel 34 i forordning (EU) 2021/241. Der kan anmodes om teknisk støtte gennem instrumentet for teknisk støtte med henblik på at bistå medlemsstaterne med gennemførelsen af deres plan. Omkostninger (35)I overensstemmelse med artikel 19, stk. 3, litra i), og afsnit 2.9 i bilag V til forordning (EU) 2021/241 er begrundelsen i planen for genopretnings- og resiliensplanens anslåede samlede omkostninger i moderat grad (B-rating) rimelig og plausibel, i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. (36)De fremlagte udgiftsskøn og bilag udviser forskellige detaljeringsgrader og beregningsdybde. Ifølge de fremlagte oplysninger er der ikke noget, der tyder på, at omkostningernes rimelighed eller plausibilitet vil blive forringet. Sikkerhedsniveauet kunne imidlertid være blevet øget gennem fremlæggelse af mere detaljerede skøn for visse foranstaltninger. Endelig er de anslåede samlede omkostninger i genopretnings- og resiliensplanen i overensstemmelse med princippet om omkostningseffektivitet og står mål med den forventede nationale økonomiske og sociale indvirkning. Beskyttelse af finansielle interesser (37)I overensstemmelse med artikel 19, stk. 3, litra j), og afsnit 2.10 i bilag V til forordning (EU) 2021/241 er de ordninger, der er foreslået i genopretnings- og resiliensplanen, tilstrækkelige (A-rating) til at forebygge, opdage og korrigere korruption, svig og interessekonflikter ved anvendelsen af midler ydet i henhold til nævnte forordning, og ordningerne forventes effektivt at forhindre dobbeltfinansiering inden for rammerne af nævnte forordning og andre EU-programmer. Dette berører ikke anvendelsen af andre instrumenter og værktøjer til at fremme og håndhæve overholdelsen af EU-retten, herunder til at forebygge, afsløre og korrigere korruption, svig og interessekonflikter og til at beskytte Unionens finanser i overensstemmelse med Europa-Parlamentets og Rådets forordning (EU, Euratom) 2020/2092. (38)Det interne kontrolsystem, der er beskrevet i Tysklands genopretnings- og resiliensplan, bygger i udpræget grad på de eksisterende nationale revisionsprocesser og -strukturer, hvilket resulterer i tilstrækkelig bemyndigelse og administrativ kapacitet. Med den koordinerende enhed i finansministeriet, de interne kontrolenheder i hvert ministerium og den nationale revisionsret identificeres både tydelige aktører og deres roller og ansvar for udførelsen af de interne kontrolopgaver. Aktørerne er uafhængige, og adskillelsen af relevante funktioner respekteres, hvilket gør kontrolsystemerne robuste og tilstrækkelige.

(39)De nationale love og bestemmelser anses for at være effektive med hensyn til at forebygge, opdage og korrigere uregelmæssigheder såsom svig, korruption eller interessekonflikter i forbindelse med anvendelsen af midlerne under genopretnings- og resiliensfaciliteten. Dette gælder også undgåelse af dobbeltfinansiering fra genopretnings- og resiliensfaciliteten og andre EU-programmer. Regelrammen og de offentlige gennemførelsesorganer er tilstrækkeligt beskrevet, og de aktører, der er ansvarlige for kontrollen, har retlige beføjelser og administrativ kapacitet til at varetage deres respektive roller og opgaver. Tyskland har oplyst, at der vil blive etableret et integreret IT-system med henblik på passende indsamling, lagring og rapportering af de data, der er nødvendige for gennemførelsen af landets genopretnings- og resiliensplan. Tyskland har indledt en proces med henblik på at få sit IT-system revideret af Revisionsretten (Bundesrechnungshof) med det formål at identificere eventuelle svagheder og straks behandle eventuelle henstillinger i revisionsberetningen samt sikre fuldstændig registrering af alle data, jf. artikel 22, stk. 2, litra d), i forordning (EU) 2021/241, herunder ved hjælp af en overgangsordning. Tyskland har givet tilsagn om at give adgang til sådanne data. Sammenhæng (40)I overensstemmelse med artikel 19, stk. 3, litra k), og afsnit 2.11 i bilag V til forordning (EU) 2021/241 indeholder planen i høj grad (A-rating) foranstaltninger til gennemførelsen af reformer og offentlige investeringsprojekter, der repræsenterer sammenhængende tiltag. (41)Den tyske genopretnings- og resiliensplan indeholder en rød tråd med et klart strategisk fokus på den grønne og den digitale omstilling. I alle planens komponenter er reformerne og investeringerne rettet mod at nå sammenhængende mål, og deres forventede resultater forstærker hinanden. De planlagte foranstaltninger er sammenhængende og komplementære, også på tværs af komponenter, og strukturreformer ledsager planlagte investeringer for at styrke deres virkning. Der er også sammenhæng og iboende komplementaritet på tværs af foranstaltninger henhørende under forskellige komponenter. For at fremme en bredere sammenhæng på tværs af forskellige instrumenter, navnlig med midlerne fra den europæiske samhørighedspolitik, tilskyndes der til en afbalanceret territorial tildeling af ressourcer. Ligestilling (42)Ligestilling mellem kønnene og lige muligheder for alle adresseres i planen på tværs af flere delområder. Særligt relevante foranstaltninger omfatter bedre adgang til førskoleundervisning og børnepasning af høj kvalitet, som fremmer både ligestilling mellem kønnene og mindskelse af socioøkonomiske ulemper. Støtte til lærlingeuddannelser og hjælp til studerende med covid-19-relaterede læringsmæssige ulemper forventes i særlig grad at gavne unge fra sårbare baggrunde, herunder med indvandrerbaggrund. Selvevaluering af sikkerheden (43)Der er ikke blevet foretaget en selvevaluering, idet Tyskland ikke fandt det relevant, jf. artikel 18, stk. 4, litra g), i forordning (EU) 2021/241. Grænseoverskridende projekter og flerlandeprojekter (44)Et centralt element i den tyske genopretnings- og resiliensplan er inddragelsen af vigtige projekter af fælleseuropæisk interesse inden for brint (1 500 000 000 EUR), mikroelektronik (1 500 000 000 EUR) og næste generation af cloud- og avanceret teknologi (750 000 000 EUR). Disse flerlandeprojekter er blevet iværksat sammen med andre lande. Høringsproces (45)På grundlag af den sammenfatning af høringsprocessen, som Tyskland har fremlagt, er de elevante interessenter blevet hørt i planens forberedelsesfase, og der er taget behørigt hensyn til deres synspunkter. Delstaterne har inden for rammerne af deres ansvarsområder været inddraget på et tidligt tidspunkt og i adskillige faser i forbindelse med udarbejdelsen af planen. Planen afspejler deres holdninger, navnlig med hensyn til forvaltningsstrukturen i gennemførelsesfasen. Forbundsdagen er regelmæssigt blevet orienteret om planens indhold. Arbejdsmarkedets parters og miljøorganisationernes synspunkter er især afspejlet i udvælgelsen af foranstaltningerne i planen. Efter høringen er en del af de oprindeligt planlagte reformer og investeringer blevet tilpasset eller fjernet fra planen. Sociale aktører, repræsentanter for industrien og erhvervslivet, civilsamfundet og det nationale produktivitetsråd er også blevet hørt. Med hensyn til de grænseoverskridende projekter i planen arbejdede Tyskland tæt sammen med andre medlemsstater, der deltog i disse projekter. (46)En løbende koordinering med delstaterne, herunder kommunerne, forventes også at finde sted i planens gennemførelsesfase. På delstaternes anmodning indeholder forvaltningsstrukturen bestemmelser om regelmæssige koordineringsmøder mellem delstaterne og forbundsressortministerierne med ansvar for reformer og investeringer, som direkte påvirker delstaternes ansvar i en føderal sammenhæng. Delstaterne bør også inddrages tæt og rettidigt i rapporteringen om fremskridt med gennemførelsen. For at sikre, at de relevante aktører tager ejerskab over foranstaltningerne, er det vigtigt at inddrage alle berørte lokale myndigheder og interessenter, herunder arbejdsmarkedets parter, under hele gennemførelsen af de investeringer og reformer, der er indeholdt i planen. Positiv vurdering (47)Eftersom Kommissionens vurdering af Tysklands genopretnings- og resiliensplan er positiv, idet den finder, at planen på tilfredsstillende vis opfylder vurderingskriterierne i forordning (EU) 2021/241, bør denne afgørelse i henhold til artikel 20, stk. 2, og bilag V i samme forordning fastsætte, hvilke reformer og investeringsprojekter der er nødvendige for gennemførelsen af planen, de relevante milepæle, mål og indikatorer samt det beløb, der stilles til rådighed fra Unionen til gennemførelse af planen i form af ikketilbagebetalingspligtig finansiel støtte. Finansielt bidrag (48)De anslåede samlede omkostninger ved Tysklands genopretnings- og resiliensplan er 26 518 833 613 EUR, hvilket er højere end det maksimale finansielle bidrag. Eftersom genopretnings- og resiliensplanen på tilfredsstillende vis opfylder vurderingskriterierne i forordning (EU) 2021/241, og da de anslåede samlede omkostninger i genopretnings- og resiliensplanen desuden beløber sig til mere end det maksimale finansielle bidrag, der er til rådighed for Tyskland, bør det finansielle bidrag, der tildeles til Tysklands genopretnings- og resiliensplan, i overensstemmelse med artikel 11 i nævnte forordning være lig med hele det maksimale finansielle bidrag, der er til rådighed for Tyskland. (49)I henhold til artikel 11, stk. 2, i forordning (EU) 2021/241 skal beregningen af det maksimale finansielle bidrag til Tyskland ajourføres senest den 30. juni 2022. I overensstemmelse med nævnte forordnings artikel 23, stk. 1, bør der stilles et beløb til rådighed for Tyskland med henblik på indgåelse af en retlig forpligtelse senest den 31. december 2022. Hvis det er nødvendigt efter ajourføringen af de maksimale finansielle bidrag bør Rådet på forslag af Kommissionen uden unødigt ophold ændre denne afgørelse med henblik på at medtage det ajourførte maksimale finansielle bidrag. (50)Den støtte, der skal ydes, finansieres af Kommissionens låntagning på Unionens vegne, jf. artikel 5 i Rådets afgørelse (EU, Euratom) 2020/2053. Støtten bør udbetales i trancher, når Tyskland på tilfredsstillende vis har opfyldt de relevante milepæle og mål, som er udpeget i relation til gennemførelsen af genopretnings- og resiliensplanen. (51)Tyskland har anmodet om forfinansiering på 2 250 000 000 EUR. Beløbet bør stilles til rådighed for Tyskland med forbehold af ikrafttrædelsen af og i overensstemmelse med den finansieringsaftale, der er omhandlet i artikel 23, stk. 1, i forordning (EU) 2021/241.